[{"text_idx": "#000000", "text": "En la jaro 1985 la unua aerbuso estis enkondukita en C\u0302inion. En la postaj 27 jaroj la granda disvolvig\u0302o de la eu\u0306ropa kompanio Aerbuso en C\u0302inio farig\u0302is atesto pri la rapida disvolvig\u0302o de la c\u0302inaj ekonomio kaj socio kaj pri la profundig\u0302o de la komercado inter C\u0302inio kaj aliaj landoj."}, {"text_idx": "#000001", "text": "La 16-an de oktobro Chen Ju\u0308ming, supera vicprezidanto de la c\u0302ina filio de Aerbuso, diris intervjuite: \"La disvolvig\u0302o de Aerbuso en C\u0302inio profitas de la disvolvig\u0302o de la c\u0302inaj ekonomio kaj civila aviado.\""}, {"text_idx": "#000002", "text": "Sekve de la grandig\u0302o de la c\u0302ina merkato kaj levig\u0302o de fortoj de c\u0302inaj aviadaj kompanioj la nombro de aerbusoj ac\u0302etitaj de C\u0302inio rapide grandig\u0302is. En la jaro 1995 C\u0302inio havis malpli ol 20 aerbusojn, kiuj konsistigis c\u0302irkau\u0306 6% de la civilaj aviadiloj kun pli ol 100 sidlokoj servantaj en C\u0302inio. En la fino de septembro 2012 C\u0302inio jam havis pli ol 840 aerbusojn, kiuj konsistigis 49% de la civilaj aviadiloj de C\u0302inio."}, {"text_idx": "#000003", "text": "La grandig\u0302o de la merkata bezono en C\u0302inio ludis s\u0302losilan rolon por ke Aerbuso tenu avangardan lokon en la produktado de aviadiloj. Samtempe la kompanio liveris al C\u0302inio progresintajn civilajn aviadilojn kaj helpis c\u0302inajn aviadajn kompaniojn altigi profitigan kapablon kaj nivelon de servado. Reciproka utilo, komunaj gajno kaj disvolvig\u0302o estas evidentaj trajtoj de C\u0302inio kaj Aerbuso en ilia multjara kunlaborado."}, {"text_idx": "#000004", "text": "Sekve de la levig\u0302o de la ekonomio C\u0302inio ne nur ac\u0302etas produktaj\u0302ojn el aliaj landoj sed samtempe pli kaj pli atentas teknikajn kunlaborojn kun eksterlandaj entreprenoj. La aviada industrio de C\u0302inio c\u0302iam klopodas por antau\u0306enpus\u0302i teknikajn kunlaborojn kun Aerbuso. Post la komuna penado de la du flankoj la kompanio finfine konstruis en C\u0302inio sian unuan munt-linion ekster Eu\u0306ropo."}, {"text_idx": "#000005", "text": "Post multjara disvolvado la totala sumo de kunlaboro inter C\u0302inio kaj la kompanio Aerbuso atingis 260 milionojn da usonaj dolaroj en 2011. La kunlaboro kun C\u0302inio multe helpis Aerbuson por altigi g\u0302ian gradon de internacieco en produktado kaj administrado. En intervjuo Chen Ju\u0308ming menciis, ke c\u0302ina c\u0302efministro Wen Jiabao c\u0302eestis la finkonstruan ceremonion de la 100-a aerbuso A320 en la Tianjin-a Munt-Fabriko en au\u0306gusto 2012 kaj povitize komentis pri la okazaj\u0302o: \"Tio estas sukcesa ekzemplo de kunlaboro inter C\u0302inio kaj Eu\u0306ropo\"."}, {"text_idx": "#000006", "text": "\"C\u0302inio kaj ni starigis kunlaborajn rilatojn kiel partneroj en c\u0302iuj flankoj inkluzive de la studado pri aviadaj fundamentaj teorioj, ac\u0302etado de krudaj materialoj, subkontrakta produktado de mas\u0302inpecoj, muntado de mas\u0302inoj, muntado kaj transdono de aviadiloj. Nun en c\u0302iuj civilaj aviadiloj produktitaj de Aerbuso estas pecoj produktitaj de c\u0302inaj entreprenoj. Lau\u0306 plano C\u0302inio partoprenos en la esploro kaj produktado de la plej novtipa aviadilo A350XWB,\" diris Chen Ju\u0308ming."}, {"text_idx": "#000007", "text": "C\u0302inio kaj Aerbuso kunlabore starigis Centron pri Aviadaj Trejnado kaj Subteno por doni helpon al uzantoj de la aerbuso kaj trejni por ili pilotojn, stevardojn kaj ripar-teknikistojn. La reagoj de c\u0302inaj uzantoj liveris utilajn spertojn por ke la kompanio adaptig\u0302u kaj malfermu sin al la granda kaj nova merkato en la lando."}, {"text_idx": "#000008", "text": "Chen Ju\u0308ming diris, ke fronte al la granda internacia financa s\u0302tormo, la c\u0302ina registaro prenis serion da rimedoj por stimuli la enlandan konsumadon. Tio garantiis dau\u0306ran kaj stabilan kreskadon de la c\u0302ina ekonomio kaj samtempe stabiligis la mondan."}, {"text_idx": "#000009", "text": "Lau\u0306 rilataj donitaj\u0302oj, en la jaro 2011 la komerca sumo inter C\u0302inio kaj Eu\u0306ropo atingis 567.2 miliardojn da usonaj dolaroj. Eu\u0306ropa Unio farig\u0302is la plej granda komerca partnero de C\u0302inio en la sinsekvaj 8 jaroj kaj C\u0302inio la dua komerca partnero de Eu\u0306ropa Unio. La investo de Eu\u0306ropa Unio en C\u0302inio atingis pli ol 80 miliardojn da usonaj dolaroj."}, {"text_idx": "#000010", "text": "La c\u0302ina ekonomio rigardas al estonteco kun optimismo. Profitante de la progreso de sistemoj kaj teknologioj, malfermig\u0302o de la merkato, levig\u0302o de la konsuma nivelo en la lando kaj aliaj avantag\u0302oj g\u0302i certe kreskos dum longa periodo, kaj pro tio la kunlaboro inter C\u0302inio kaj la kompanio Aerbuso havos pli belan perspektivon. Vizitante la Tianjin-an Munt-Kompanion de Aerbuso fine de aprilo 2011 c\u0302ina prezidanto Hu Jintao diris, ke la sukcesa kunlaboro refoje pruvis grandan potencialon kaj vastan perspektivon de la ekonomia kunlaboro inter C\u0302inio kaj Eu\u0306ropo."}, {"text_idx": "#000011", "text": "Redaktoroj: Zhao Xi kaj Niu Xueqin"}]